
LIETUVOS RESPUBLIKOS ŽEMĖS ŪKIO MINISTRAS

ĮSAKYMAS
DĖL ŽEMĖS ŪKIO MINISTRO 2015 M. VASARIO 9 D. ĮSAKYMO NR. 3D-75 „DĖL LIETUVOS ŽUVININKYSTĖS SEKTORIAUS 2014–2020 METŲ VEIKSMŲ PROGRAMOS ADMINISTRAVIMO TAISYKLIŲ PATVIRTINIMO“ PAKEITIMO

2021 m. spalio 14 d.  Nr. 3D-646
Vilnius


P a k e i č i u Lietuvos žuvininkystės sektoriaus 2014–2020 metų veiksmų programos administravimo taisykles, patvirtintas Lietuvos Respublikos žemės ūkio ministro 2015 m. vasario 9 d. įsakymu Nr. 3D-75 „Dėl Lietuvos žuvininkystės sektoriaus 2014–2020 metų veiksmų programos administravimo taisyklių patvirtinimo“:
1. Pakeičiu 48 punktą ir jį išdėstau taip:
„48. Kvietime teikti paramos paraiškas nurodoma ši informacija:
48.1. Veiksmų programos priemonės, pagal kurią kviečiama teikti paramos paraiškas, pavadinimas;
48.2. paramos paraiškų priėmimo laikotarpis ir Agentūros padalinių, kuriuose priimamos ir registruojamos paramos paraiškos, adresai;
48.3. informacija, kur galima rasti įgyvendinimo taisykles, paramos paraiškos formą, reikalingus teisės aktus ar kitą paramos paraiškai rengti reikalingą informaciją;
            48.4. priemonės metinis lėšų  limitas, kai tai pirmas kvietimas teikti paramos paraiškas, arba metinio lėšų limito nepanaudotas likutis, kai tai antras (ar daugiau) kvietimas teikti paramos paraiškas. Metinio lėšų limito nepanaudotas likutis gali keistis (didėti) priklausomai nuo anksčiau pateiktų paramos paraiškų vertinimo rezultatų; 
48.5. paramos intensyvumas; 
48.6. galimi paramos paraiškos teikimo būdai;
48.7. kita Agentūros nustatyta informacija.“ 
2. Pakeičiu 83 punktą ir jį išdėstau taip:
„83. Tuo atveju, kai vienodą pirmumo atrankos kriterijų balų skaičių surinkusiose tinkamose finansuoti paramos paraiškose arba vienos tinkamos finansuoti paramos paraiškos prašoma paramos suma iš dalies viršija Taisyklių 41 punkte nurodytame lėšų limitų įsakyme Veiksmų programos priemonei skirtą paramos sumą, Agentūra dėl tokių paraiškų finansavimo galimybės kreipiasi į Ministeriją, kuri gali priimti vieną iš šių sprendimų:
83.1. proporcingai mažinti paramos sumą visoms vienodą pirmumo atrankos kriterijų balų skaičių surinkusioms tinkamoms finansuoti paramos paraiškoms / vienai tinkamai finansuoti paramos paraiškai. Agentūra apie tai informuoja pareiškėjus (-ą) ir siūlo sutikti visa apimtimi įgyvendinti projektą su mažesne paramos suma ir skirti didesnę nuosavų lėšų sumą projektui įgyvendinti. Pareiškėjui nesutikus su paramos sumos mažinimu, kai vienai paraiškai iš dalies trūksta lėšų Taisyklių 41 punkte nurodytame limite, ar per Agentūros nurodytą laiką nepateikus atsakymo, paramos paraiška atmetama. Bent vienam vienodą pirmumo atrankos kriterijų balą surinkusiam pareiškėjui nesutikus (ar per Agentūros nurodytą laiką nepateikus atsakymo) su paramos sumos sumažinimu, paramos paraiškos vertinamos vadovaujantis bendraisiais projektų atrankos kriterijais:
83.1.1. pareiškėjas nėra gavęs ES investicinės paramos pagal Lietuvos žuvininkystės sektoriaus 2014–2020 metų veiksmų programą;
83.1.2. pareiškėjas nėra gavęs ES paramos pagal Lietuvos žuvininkystės sektoriaus 2007–2013 metų veiksmų programą;
83.1.3. įmonės darbuotojų vidutinis darbo užmokestis yra didesnis už kitų vienodą pirmumo atrankos kriterijų balą surinkusių pareiškėjų darbuotojų vidutinį darbo užmokestį; 
83.2. keisti Taisyklių 41 punkte nurodytą lėšų limitų įsakymą ir padidinti Veiksmų programos priemonei skiriamą paramos sumą.“ 
 3. Pakeičiu 172 punktą ir jį išdėstau taip:
 „172. Agentūra gali leisti keisti projektą šiais atvejais:
 172.1. kai būtina pakeisti (pratęsti) projekto įgyvendinimo terminus:
 172.1.1. kai būtina pakeisti (pratęsti) projekto įgyvendinimo laikotarpį, neviršijant įgyvendinimo taisyklėse nustatyto termino;
 172.1.2. kai būtina pakeisti (pratęsti) projekto įgyvendinimo laikotarpį, nustatytą įgyvendinimo taisyklėse, dėl išimtinių aplinkybių, nurodytų Sankcijų taikymo metodikoje, tačiau ne ilgesniam kaip 12 mėnesių laikotarpiui. Projektas turi būti įgyvendintas ne vėliau kaip iki 2023 m. spalio 1 d.; 
 172.2. kai keičiasi paramos sumos tarp paramos dalių (projekto įgyvendinimo etapų);
 172.3. kitais įgyvendinimo taisyklėse numatytais atvejais ir (arba) kitais projekto tikslą atitinkančiais atvejais, atsižvelgiant į Taisyklių 174 punkte nustatytas sąlygas.“
4. Pakeičiu 197 punktą ir jį išdėstau taip:
„197. Pareiškėjas ar paramos gavėjas Agentūros sprendimus, veikimą arba neveikimą gali savo pasirinkimu apskųsti Lietuvos Respublikos viešojo administravimo įstatymo nustatyta tvarka Agentūros vadovui arba Ministerijai, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka Lietuvos administracinių ginčų komisijai arba Lietuvos Respublikos administracinių bylų teisenos įstatymo nustatyta tvarka apygardos administraciniam teismui. Ministerijos sprendimus, veikimą ar neveikimą pareiškėjas ir (arba) paramos gavėjas gali apskųsti savo pasirinkimu žemės ūkio ministrui, ikiteisminei ginčų nagrinėjimo institucijai arba teismui šiame punkte nurodytų teisės aktų nustatyta tvarka.“
     5. Pripažįstu netekusiu galios 199 punktą.
6. Pripažįstu netekusiu galios 201 punktą.

Žemės ūkio ministras                                                                                              Kęstutis Navickas

